प्रिंस हैरी-मेगन भागे, सेलेब्स का पीछा करते पैपराजी, कांस फेस्टिवल में यही ले सकते हैं फोटो
Bollywood-Hollywood Paparazzi History - बॉलीवुड में पैपराजी कल्चर अमेरिका की तरह पुराना नहीं है, लेकिन भारत में यह कब शुरू हुआ, इसके पीछे अलग-अलग दावे हैं।
16 मई 2023 की रात को अमेरिका के न्यूयॉर्क में पैपराजी ने प्रिंस हैरी और उनकी पत्नी मेगन मर्केल की कार का करीब 2 घंटे तक पीछा किया। कार में मेगन की मां डोरिया भी थीं। कहा जा रहा है कि पैपराजी इस कदर उनका पीछा कर रहे थे कि कार कई लोगों से टकराने से बची। यह खतरनाक साबित हो सकता था।
बता दें कि अगस्त 1997 में प्रिंस हैरी की मां प्रिंसेस डायना की फ्रांस में एक कार दुर्घटना में मृत्यु हो गई थी। यह हादसा भी पैपराजी के पीछा करने के बाद हुआ था।
इसी बीच पैपराजी से बचते हुए हैरी और मेगन अचानक भारतीय मूल के कैब ड्राइवर सुखचरन सिंह की कैब में आकर बैठ गए। ड्राइवर ने बताया कि वे नर्वस थे और उनकी कैब में करीब 10 मिनट तक बैठे रहे।
आज ‘फुरसत का रविवार’ है। सोशल मीडिया पर आप अपने फेवरेट स्टार की मूवमेंट देखते ही होंगे, पर क्या आपने कभी सोचा है कि ये तस्वीरें आप तक कैसे पहुंचती हैं? इन तस्वीरों को कौन लेता है और इन तस्वीरों को खींचने वालों को पैपराजी क्यों कहते हैं? आज फोटोग्राफर्स की इस नई जमात, इनके काम करने के तौर-तरीकों और सेलिब्रिटीज के साथ इनके लव-हेट रिलेशनशिप की ही बात करते हैं।
जब आलिया ने कहा, आंटी आपका बेटा परेशान करता है…
पिछले दिनों आलिया भट्‌ट का एक वीडियो वायरल हुआ। इसमें पैपराजी आलिया को क्लिक कर रहे हैं। तभी आलिया की नजर एक पैपराजी की मां पर पड़ी। वह उस पैपराजी की मां के पास जाती हैं और बेटे की शिकायत कर कहती हैं कि 'आंटी आपका बेटा बहुत परेशान करता है, लेकिन अच्छा लड़का है।'
कुछ दिन पहले की ही बात है, एयरपोर्ट पर बॉलीवुड एक्ट्रेस कियारा आडवाणी को स्पॉट किया गया। पैपराजी उन्हें कैमरे पर कैप्चर कर ही रहे थे कि एक पैपराजी का लेंस नीचे गिर गया। इस पर कियारा ने लेंस उठाकर उन्हें दिया। कियारा के इस अच्छे बर्ताव के लिए सोशल मीडिया पर उनकी खूब तारीफ हुई।
लोगों के फेवरेट सेलेब्स एयरपोर्ट पर हों, रेस्टोरेंट में जाएं, जिम से निकले या किसी पार्टी का हिस्सा बनें, पैपराजी उनकी एयरपोर्ट लुक से लेकर जिम लुक तक हर तस्वीर को पब्लिक से शेयर करते हैं। आखिर होते कौन हैं पैपराजी, कैसे उन्हें सेलेब्रिटीज के मूवमेंट की पल-पल की खबर रहती है? 
इटैलियन फिल्म से फेमस हुआ 'पैपराजी' शब्द 
भारत में कब शुरू हुआ पैपराजी कल्चर? इस तरह के कई सवाल हर किसी के जेहन में उठते होंगे। असल में 'पैपराजी' शब्द 1960 में आई ‘La Dolce Vita’ फिल्म से चलन में आया। इसमें इटैलियन एक्टर वॉल्टर सैनटेस्सो ‘पैपराजो’ नाम के फोटोग्राफर बने थे। इटैलियन भाषा में ‘पैपराजो’ का मतलब होता है Annoying Sound यानी ‘जो आवाज सुनने में बुरी लगे और इंसान चिड़चिड़ा हो जाए।’ बाद में इसी ‘पैपराजो’ को पैपराजी बोला जाने लगा।
पैपराजी का मतलब है ‘फ्रीलांस फोटोग्राफर’ जो सेलेब्रिटीज की फोटो खींचकर मीडिया को बेचता है। भाषाएं अलग-अलग होने के कारण ‘पैपराजो’ के अलग-अलग नाम पड़ गए। खास बात यह कि पैपराजी को चाइनीज में ‘पप्पी स्कॉर्ड’ कहा जाता है।
दुनिया में पैपराजी कल्चर 1972 में शुरू हुआ। अमेरिका के रॉन गलेला को 'फादर ऑफ पैपराजी' कहा जाता है। उन्होंने कई हॉलीवुड सेलिब्रिटीज को अपने कैमरे में कैद किया।
कहा जाता है कि उन्हें अमेरिका की फर्स्ट लेडी रहीं जैकलीन कैनेडी ओनासिस की तस्वीरें लेने का बहुत शौक था। वह इस पैपराजी से इतनी परेशान हो गईं कि उन्होंने सीक्रेट सर्विस एजेंट को गलेला का कैमरा तोड़ने तक के ऑर्डर दे दिए थे। इस पर काफी विवाद हुआ। बाद में गलेला को दोषी ठहराते हुए कोर्ट ने 7 साल जेल की सजा तक सुना दी।
खबर में आगे बढ़ने से पहले इस पोल में अपनी राय दें
बॉलीवुड में 2000 में शुरू हुआ पैपराजी कल्चर!
बॉलीवुड में पैपराजी कल्चर अमेरिका की तरह पुराना नहीं है, लेकिन भारत में यह कब शुरू हुआ, इसके पीछे अलग-अलग दावे हैं।
कुछ का मानना है कि भारत में पैपराजी का चलन 2000 में शुरू हुआ, लेकिन यह पॉपुलर ऐश्वर्या राय और अभिषेक बच्चन की शादी के दौरान हुआ क्योंकि उस समय शादी के वेन्यू पर फोटोग्राफर्स की एंट्री नहीं थी। ऐसे में देश भर में लोगों को अपने फेवरेट स्टार्स की शादी देखने का क्रेज था। पैपराजी चाहते थे कि किसी भी तरह ये कपल उनके कैमरे में कैद हो जाए।
वहीं कुछ लोगों का दावा है कि भारत में पैपराजी कल्चर फिल्ममेकर सुभाष घई की बेटी की शादी के बाद चलन में आया। दरअसल इस शादी में भी फोटोग्राफर्स की एंट्री पर बैन था। ऐसे में पैपराजी ने गेट पर खड़े रहकर सेलिब्रिटीज का इंतजार किया और उनकी तस्वीरें खींची।
कुछ सेलेब्स की हरकतों की वजह से पैपराजी ने उनका बॉयकॉट कर दिया था। ग्राफिक्स देखिए: 
कांस में केवल पैपराजी ही खींच सकते हैं सेलेब्स की तस्वीर
इन दिनों फ्रांस में कांस फिल्म फेस्टिवल की धूम है। यह फेस्टिवल 27 मई तक चलेगा। इसमें बॉलीवुड से सारा अली, ऐश्वर्या राय जैसी सेलेब्स ने रेड कार्पेट पर सबका ध्यान अपनी तरफ आकर्षित किया, लेकिन क्या आप जानते हैं कि कांस फिल्म फेस्टिवल के रेड कार्पेट पर सिर्फ पैपराजी ही सेलिब्रिटीज की तस्वीरें खींच सकते हैं। सेलेब्स अपने मोबाइल से सेल्फी तक नहीं क्लिक कर सकते।
इवेंट में शामिल होने के लिए पैपराजी के लिए भी ड्रेस कोड है। वे सिर्फ ब्लैक टक्सीडो सूट, टाई या बो और फॉर्मल शूज ही पहनकर एंट्री ले सकते हैं। इस ड्रेस कोड को फॉलो किए बिना उनकी इवेंट में एंट्री नहीं मिलती।
‘पेज-3’ और फिर सोशल मीडिया पर बढ़ा क्रेज, स्टार चाहते हैं पब्लिसिटी 
फोटोग्राफर आशीष सोमपुरा के अनुसार पहले पैपराजी कल्चर अखबारों के पेज-3 यानी सेलिब्रिटी की पार्टी तक सीमित था। लोग अखबारों के तीसरे पन्ने को बहुत शौक से पढ़ते थे। उन्हें यह जानने की उत्सुकता रहती कि किस सेलिब्रिटी ने क्या पहना, कौन किसकी पार्टी में किसके साथ ‘स्पॉट’ हुआ, लेकिन सोशल मीडिया के आने से यह चलन तेजी से बढ़ा।
कॉम्पिटिशन होने से पैपराजी तुरंत सेलिब्रिटीज की फोटोज और रील्स सोशल मीडिया पर डाल देते हैं जो तेजी से वायरल होने लगती है। दरअसल यह फोटोग्राफर्स और एक्टर्स दोनों के लिए फायदेमंद साबित होता है क्योंकि दोनों अपने फॉलोअर्स बढ़ाना चाहते हैं।
अगर किसी स्टार के पास काम नहीं होता तो भी वे खबरों में बने रहकर पब्लिसिटी चाहते हैं। वे पैपराजी के सामने जानबूझकर कुछ ऐसी हरकत कर बैठते हैं जो गॉसिप या चटपटी खबर बनकर चर्चा में रहती है।
इंडिया में पैपराजी और सेलेब्स दोनों एक-दूसरे की जरूरत 
एक बार राखी सावंत ने एक इंटरव्यू में कहा था कि वह खुद को लकी महसूस करती हैं कि पैपराजी उनकी फोटोज क्लिक करते हैं। राखी का मानना है कि जो दिखेगा, वो बिकेगा। इस तरह से पैपराजी एक्टर्स का करियर और पॉपुलैरिटी बनाने में कामयाब होते हैं। ‘बिग बॉस’ में दिख चुकीं सोशल मीडिया सेंसेशन और एक्ट्रेस उर्फी जावेद भी पैपराजी की तारीफ कर चुकी हैं।
फैंस जानना चाहते हैं अपने फेवरेट सेलेब्स का रूटीन
आशीष सोमपुरा कई नामी एक्टर-एक्ट्रेस का फोटोशूट कर चुके हैं। उन्होंने भारत में पैपराजी कल्चर को उभरते हुए देखा है। आशीष कहते हैं कि आजकल लोग अपने फेवरेट स्टार्स के बारे में हर चीज जानने को उत्सुक रहते हैं।
स्टार्स का घूमना-फिरना, खाना-पीना, वर्कआउट रूटीन और अफेयर्स जैसी बातें लोगों को गुदगुदाती हैं। यही वजह है कि अब पैपराजी फोटोग्राफी बढ़ गई है। आजकल मोबाइल के कैमरे भी प्रोफेशनल कैमरे को टक्कर दे रहे हैं। ऐसे में पैपराजी मोबाइल निकालकर तुरंत सेलिब्रिटीज के वीडियो बनाकर वायरल कर देते हैं।
तैमूर ने कहा- कैमरा बंद करो दादा तो रणबीर ने पैपराजी का कैमरा रख लिया
करीना और सैफ के बेटे तैमूर पैदा होने के बाद से ही सुर्खियों में छाए रहते हैं। पैपराजी भी उन्हें कैमरे में कैद करने के लिए उनके पीछे-पीछे घूमते हैं। एयरपोर्ट हो, कोई इवेंट या घर से बाहर आना-जाना, तुरंत उनकी फोटो खींच ली जाती है। तैमूर कुछ भी करे, वह खबर बन जाती है। एक बार तैमूर ने पैपराजी को ‘कैमरा बंद करो दादा’ तक कह दिया था।
वहीं, कुछ दिन पहले खबर आई कि समांथा प्रभु जब पैपराजी के सामने आईं तो वह कैमरे की फ्लैशलाइट से बहुत परेशान हो गईं, लेकिन उन्होंने अपना सब्र बनाए रखा। एक बार तो रणबीर कपूर ने पैपराजी का कैमरा ही छीनकर अपने पास रख लिया था।
पैपराजी सेलिब्रिटीज के पीछे भागने से थकते नहीं और स्टार्स का गुस्सा भी झेलते हैं। पर पैपराजी अंतर्यामी की तरह सब जगह पहुंच जाते हैं, कैसे और क्यों?
पैपराजी को सेलिब्रिटी की पीआर एजेंसी देती है उनकी डिटेल
पैपराजी अक्सर सेलिब्रिटी को जिम या योग सेंटर के बाहर, एयरपोर्ट और रेस्टोरेंट समेत कई जगहों पर ढूंढ लेते हैं। ऐसे में जेहन में सवाल उठता है कि क्या ये लोग सेलिब्रिटीज को फॉलो करते हैं और उनकी निजी जिंदगी में खुद-ब-खुद घुसने की कोशिश करते हैं?
इस सवाल पर पैपराजी मानस सोमपुरा कहते हैं कि पैपराजी को सेलिब्रिटीज की पीआर एजेंसी या मैनेजर ही बताते हैं कि एक्टर या एक्ट्रेस इस समय कहां जाने वाले हैं या कहां गए हुए हैं। यह सब पूरी प्लानिंग के साथ होता है। सेलेब्स खबरों में बने रहना चाहते हैं, इसलिए पीआर एजेंसी एक्टिव रहकर पैपराजी को मैसेज भेजती है कि स्टार फलां-फलां जगह नजर आएगा। यही पीआर एजेंसी पैपराजी को उनकी खींची गई फोटो का पेमेंट करती है। इसके बाद ये फोटो मीडिया से होते हुए आम दर्शकों तक पहुंचते हैं।
सेलिब्रिटीज का मूड ऑफ हो तो अच्छी पिक्चर नहीं मिलती
मानस सोमपुरा कहते हैं कि पैपराजी का काम आसान नहीं होता। एक फोटोग्राफर के जितने ज्यादा कॉन्टैक्ट होंगे, उसे उतने ही सेलेब्स की फोटो क्लिक करने के मौके मिलेंगे। पैपराजी को ‘कैंडिड पिक्चर्स’ क्लिक करनी होती है। यह मोमेंट फोटोग्राफी है। सेलेब्स कुछ सेकेंड के लिए कैमरे के सामने आते हैं। ऐसे में पैपराजी के लिए नेचुरल और परफेक्ट मोमेंट क्लिक करना चैलेंज बन जाता है। कई बार सेलेब्स उनके कैमरे की तरफ देखते भी नहीं हैं, ऐसे में साइड से फोटो लेना और मुश्किल होता है।
जब कोई सेलिब्रिटी कहीं आने वाला होता है तो पैपराजी को कई घंटे इंतजार करना पड़ता है और स्पॉट पर कई घंटे पहले पहुंचना होता है। पैपराजी सर्दी, गर्मी और बारिश में लगातार काम करता है। कई बार सेलिब्रिटीज का मूड खराब होने पर वो फोटो खिंचवाने से साफ इनकार कर देते हैं।
पैपराजी स्नेह विरेंद्र जाला कहते हैं कि जब बारिश होती है तो हमेशा लेंस को बचाकर रखना होता है, नहीं तो मॉइश्चर से लेंस डैमेज हो सकते हैं। शुरुआती दिनों में जब उनके पास बाइक नहीं थी तो वह ऑटो या कई किलोमीटर पैदल चलकर सेलिब्रिटीज के स्पॉट पर पहुंचते। एक पैपराजी को सुबह 5 बजे भी कॉल आ सकती है और रात 1 बजे भी। इस प्रोफेशन में 24 घंटे काम करने के लिए तैयार रहना जरूरी है।
पैपराजी की खींची फोटो सेलेब्स बिना पूछे कर लेते हैं इस्तेमाल
स्नेह विरेंद्र जाला ने अपना अनुभव साझा करते हुए बताया कि एक बार उन्होंने एक पॉपुलर एक्ट्रेस का घंटों इंतजार किया। उन्हें जानकारी मिली थी कि एक्ट्रेस कास्टिंग डायरेक्टर के ऑफिस आने वाली हैं। स्नेह ने उन्हें एक्सक्लूसिव क्लिक किया। इसके बाद पता चला कि एक्ट्रेस की टीम ने उनसे बिना पूछे उनकी खींची तस्वीरें इस्तेमाल कर लीं। पैपराजी को कई बार ऐसे नुकसान झेलने पड़ते हैं।
सेलिब्रिटीज रखते हैं पैपराजी का ध्यान, कराते हैं मुंह मीठा 
मानस कहते हैं कि अक्सर खबरों में एक्टर या एक्ट्रेस का खराब मूड बदतमीजी के तौर पर भुनाया जाता है, जो गलत है। सेलिब्रिटीज भी इंसान होते हैं। उनका भी हर दिन एक जैसा नहीं होता। वे कई घंटे शूटिंग करते हैं। कई बार उनकी नींद पूरी नहीं होती, ऐसे में किसी का चिड़चिड़ा हो जाना नॉर्मल है, लेकिन अधिकतर सेलिब्रिटीज पैपराजी के साथ अच्छा बर्ताव करते हैं। अगर उनके यहां कोई इवेंट हो तो वे खाने-पीने के लिए भी पूछते हैं, गिफ्ट भी देते हैं। यही नहीं, साथ में अच्छे पोज भी क्लिक करवाते हैं।
जब रणबीर कपूर और आलिया भट्ट की शादी हुई तो उन्होंने सभी रस्में पूरी होने के बाद पैपराजी के लिए स्पेशली पोज किया। रणबीर ने पैपराजी के लिए आलिया को गोद में उठा लिया था।
वहीं, रिचा चड्ढा-अली फजल, सिद्धार्थ मल्होत्रा-कियारा आडवाणी और आथिया शेट्टी-केएल राहुल की शादी में सुनील शेट्टी ने पैपराजी के बीच मिठाई बांटी। यही नहीं, जब सोनम कपूर और आनंद आहूजा को बेटा हुआ तो अनिल कपूर ने नाना बनने की खुशी में पैपराजी का मिठाई बांटकर सबका मुंह मीठा करवाया।
सेलिब्रिटीज की प्राइवेसी का सम्मान जरूरी
विराट कोहली-अनुष्का शर्मा हमेशा अपनी बेटी का चेहरा पब्लिक करने से बचते हैं। ऐसे में उनकी बेटी का फोटो किसी ने खींचा, जिस पर उन्होंने सोशल मीडिया पर नाराजगी जताई।
एक्सक्लूसिव और सेंसेशनल खबरों के चक्कर में पैपराजी कई बार सेलिब्रिटीज की निजी जिंदगी में घुसने लगते हैं, जो गलत है।
आशीष सोमपुरा कहते हैं कि सेलिब्रिटीज की निजी जिंदगी में घुसना गलत है। फोटो हमेशा पब्लिक प्लेस में ही लेनी चाहिए। वहीं, स्टार किड्स के पीछे पड़ना भी गलत है। सेलिब्रिटीज भी आम लोगों की तरह पेरेंट्स हैं।
अगर वे नहीं चाहते कि बच्चे को पब्लिसिटी मिले तो उनकी भावनाओं का सम्मान करना चाहिए। आम आदमी भी अपने बच्चे को लेकर प्रोटेक्टिव होता है। वे तो सेलिब्रिटी हैं। उन्हें भी अपने बच्चों की सुरक्षा की चिंता सताती है। पैपराजी स्नेह विरेंद्र जाला भी मानते हैं कि एक पैपराजी को सेलिब्रिटी की प्राइवेसी का ख्याल रखना चाहिए। वह कहते हैं कि अगर सेलेब्स को दिक्कत होती है मैं कभी स्टारकिड्स को शूट नहीं करता।
पूरा दिन घूमते हैं, लेकिन सैलरी 15 हजार रुपए
अधिकतर पैपराजी पीआर एजेंसी के लिए नौकरी करते हैं। सभी को काम बांट दिया जाता है कि किसे किस लोकेशन में किस सेलेब्रिटी को शूट करना है। इस फील्ड में पैपराजी की सैलरी 15 हजार रुपए से शुरू होती है जो अनुभव के साथ बढ़ती रहती है। अब सभी पैपराजी के इंस्टाग्राम और यू-ट्यूब चैनल हैं। वहां से भी कुछ कमाई हो जाती है।
ग्राफिक्स से जानिए कौन से सेलेब्स सबसे ज्यादा कैमरे में कैद हुए:
जब पैपराजी ने सीमा लांघकर सेलिब्रिटीज की प्राइवेसी में दिया दखल
बात 1927 की है, जब अमेरिकी पायलट चार्ल्स ए. लिंडबर्गो यूएस से फ्रांस तक हवाई उड़ान भरकर नेशनल सेलिब्रिटी बन गए थे। इसके बाद से उनकी निजी जिंदगी में मीडिया की दिलचस्पी रहने लगी। 1932 में उनके 20 महीने के बेटे का अपहरण कर मर्डर कर दिया गया। इस घटना से लिंडबर्गो बेहद परेशान थे। लेकिन पैपराजी उनके दूसरे बेटे जॉन की कार का लगातार पीछा करते। इन घटनाओं से आहत लिंडबर्गो ने अपने परिवार के साथ अमेरिका ही छोड़ दिया।
यह पैपराजी के गैरजिम्मेदाराना हरकतों की शुरुआती घटनाओं में से एक मानी जाती है। आजकल पैपराजी की ऐसी हरकतों से सेलिब्रिटी की नाराजगी अक्सर झलकती रहती है। ऐसे ही कुछ मामलों पर एक नजर-
कई सेलिब्रिटी पैपराजी से नाराज हो चुके हैं। ग्राफिक्स देखिए: 
जबरदस्ती फोटो लेने और पीछा करने पर 5 साल तक जेल और 2 लाख तक जुर्माना संभव
दिल्ली स्थित तीस हजारी कोर्ट में प्रैक्टिस करने वाले एडवोकेट प्राचीन कौशिक ने बताया प्रिंसेस डायना की मौत की घटना के बाद अमेरिका के कैलिफोर्निया में 1998 में पहला ‘एंटी पैपराजी लॉ’ बनाया गया, लेकिन भारत में पैपराजी के लिए अभी तक कोई कानून नहीं बना है।
हालांकि अगर कोई पैपराजी एक्टर की मर्जी के खिलाफ उनकी प्राइवेट लाइफ को कैमरे में कैप्चर करने की कोशिश करें तो संविधान के अनुच्छेद 21 में ‘निजता का अधिकार’ के तहत केस दर्ज किया जा सकता है। दोषी साबित होने पर 3 साल तक की सजा और 2 लाख रुपए तक का जुर्माना वसूला जा सकता है।
अगर कोई पैपराजी सेलेब्स का पीछा करे तो यह मामला आईपीसी की धारा 354 डी के तहत आता है। दोषी को 1 से 5 साल तक की सजा और जुर्माना हो सकता है।
पैपराजी फोटोग्राफर बनना आसान नहीं, लेकिन लोगों में सेलिब्रिटीज की पर्सनल लाइफ में ताकाझांकी का शौक इस कदर है कि पैपराजी जान पर खेलकर, कानून भूलकर भी तस्वीरें खींचने में लगे रहते हैं। आम इंसान हो या सेलिब्रिटी सबको अपनी प्राइवेसी बनाए रखने का अधिकार है। इसलिए तस्वीरें लेने के चक्कर में चोट खाना या किसी को चोट पहुंचाना गलत है। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।